**14/2022.**

*Üllés Nagyközségi Önkormányzat*

*Képviselőtestület Pénzügyi- és Ügyrendi Bizottsága*

*2022. november 18-án megtartott nyílt ülésének*

**JEGYZŐKÖNYVE**

*Tfik-ban rögzítve: 2022. november*

Üllés Nagyközségi Önkormányzat

Képviselőtestület Pénzügyi- és Ügyrendi Bizottsága

2022. november 18-i nyílt ülésén meghozott

**H A T Á R O Z A T O K**

**87/2022.(XI.18.)PÜB határozat**  4.o.

**Tárgy:** A Pénzügyi- és Ügyrendi Bizottság 2022. november 18-i nyílt ülésének napirendi pontja

**88/2022.(XI.18.)PÜB határozat**  6.o.

**Tárgy:** Rendelet-tervezet az Önkormányzati tulajdonú bérlakások és nem lakás célú helyiségek bérbeadásáról

**89/2022.(XI.18.)PÜB határozat**  7.o.

**Tárgy:** Rendelet-tervezet az élelmezési nyersanyagköltségről és étkezési díjakról szóló 12/2022. (VIII.05.)önkormányzati rendelet módosításáról

**90/2022.(XI.18.)PÜB határozat**  8.o.

**Tárgy:** Rendelet-tervezet „A személyes gondoskodást nyújtó szociális ellátásokról és azok térítési díjairól” szóló 16/2021. (XI. 18.) önkormányzati rendelet módosításáról

**91/2022.(XI.18.)PÜB** határozat 8.o.

Tárgy: Rendelet-tervezet „A gyermekvédelem helyi rendszeréről” szóló 15/2021.(XI.18.)önkormányzati rendelet módosításáról

**92/2022.(XI.18.)PÜB** határozat 9.o.

Tárgy: Üllés Nagyközség 2023. évi belső ellenőrzési programja és a 2023. évi ellenőrzési terv időrendi táblázata

**93/2022.(XI.18.)PÜB** határozat 10.o.

Tárgy: Használati és Szolgáltatási Szabályzat módosítása

**94/2022.(XI.18.)PÜB** határozat 11.o.

Tárgy: Döntés az Önkormányzat tulajdonában lévő ingatlanok értékesítéséről

**95/2022.(XI.18.)PÜB** határozat 13.o.

Tárgy: Téli igazgatási szünet elrendelése

**96/2022.(XI.18.)PÜB** határozat 13.o.

Tárgy: A Magyar Telekom Nyrt. és Üllés Nagyközségi Önkormányzat közötti bérleti szerződés 1. sz. módosítása

**97/2022.(XI.18.)PÜB** határozat 15.o.

Tárgy: Megállapodás-módosítás vérminták levételére és szállítására vonatkozó feladatok ellátására

**98/2022.(XI.18.)PÜB** határozat 16.o.

Tárgy: Haszonbérleti díj meghatározása

**99/2022.(XI.18.)PÜB** határozat 16.o.

Tárgy: Szálláshely elnevezés

**100/2022.(XI.18.)PÜB** határozat 17.o.

Tárgy: MERCEDES-BENZ SPRINTER típusú autóbusz, valamint a FORD TOURNEO típusú mikrobusz üzemeltetési szabályzata

**101/2022.(XI.18.)PÜB** határozat 18.o.

Tárgy: Villamosenergia központosított közbeszerzési eljáráshoz csatlakozás

**102/2022. (XI.18.) önkormányzati határozat** 18.o.

**Tárgy:** Zárt ülés elrendelése

**Jegyzőkönyv**

Készült: Üllés Nagyközségi Önkormányzat Képviselőtestület Pénzügyi- és Ügyrendi Bizottsága 2022. november 18-án megtartott nyílt ülésén

Helye: Polgármesteri Hivatal, Tárgyaló

A Pénzügyi- és Ügyrendi Bizottság részéről jelen vannak:

Dudás János elnök, Mészáros Marcell bizottság tagjai

Távolmaradását előzetesen jelezte: Fodorné Bodrogi Judit bizottság tagja

Tanácskozási joggal jelen van: Nagy Attila Gyula polgármester, Juhász Attila alpolgármester, Dr. Borbás Zsuzsanna jegyző

Jegyzőkönyvvezető: Balogh Márta igazgatási ügyintéző

Dudás János PÜB elnök: köszönti a megjelenteket, megállapítja, hogy a 3 bizottsági tag közül 2 jelen van, a bizottság határozatképes, a nyílt ülést megnyitja.

A jegyzőkönyv másik aláírójaként Mészáros Marcell bizottsági tagot, jegyzőkönyvvezetőnek Balogh Márta igazgatási előadót javasolja.

A Pénzügyi- és Ügyrendi Bizottság a javaslattal egyhangúan egyetért.

Dudás János PÜB elnök: javasolja a nyílt ülés napirendjeként a meghívóban szereplő napirendek megtárgyalását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért, és az alábbi határozatot hozza:

**87/2022.(XI.18.)PÜB határozat**

**Tárgy:** A Pénzügyi- és Ügyrendi Bizottság 2022. november 18-i nyílt ülésének napirendi pontja

**H A T Á R O Z A T**

A Pénzügyi- és Ügyrendi Bizottság a 2022. november 18-i nyílt ülés napirendi pontjait az alábbiak szerint elfogadja:

**1.)Rendelet-tervezet az Önkormányzati tulajdonú bérlakások és nem lakás célú helyiségek bérbeadásáról**

Előadó: Nagy Attila Gyula polgármester

**2.) Rendelet-tervezet az élelmezési nyersanyagköltségről és étkezési díjakról szóló 12/2022. (VIII.05.)önkormányzati rendelet módosításáról**

Előadó: Nagy Attila Gyula polgármester

**3.) Rendelet-tervezet „A személyes gondoskodást nyújtó szociális ellátásokról és azok térítési díjairól” szóló 16/2021. (XI. 18.) önkormányzati rendelet módosításáról**

Előadó: Nagy Attila Gyula polgármester

**4) Rendelet-tervezet A gyermekvédelem helyi rendszeréről szóló 15/2021.(XI.18.)önkormányzati rendelet módosításáról**

Előadó: Nagy Attila Gyula polgármester

**5.)** **Üllés Nagyközség 2023. évi belső ellenőrzési programja és a 2023. évi ellenőrzési terv időrendi táblázata**

Előadó: Nagy Attila Gyula polgármester

**6.) Használati és Szolgáltatási Szabályzat módosítása**

Előadó: Nagy Attila Gyula polgármester

**Aktuális kérdések**

**7.) Döntés az Önkormányzat tulajdonában lévő ingatlanok értékesítéséről**

Előadó: Nagy Attila Gyula polgármester

**8.)** **Igazgatási szünet elrendelése**

Előadó: Nagy Attila Gyula polgármester

**9.) A Magyar Telekom Nyrt. és Üllés Nagyközségi Önkormányzat közötti bérleti szerződés**

**1. sz. módosítása**

Előadó: Nagy Attila Gyula polgármester

**10.) Megállapodás-módosítás vérminták levételére és szállítására vonatkozó feladatok**

**ellátására**

Előadó: Nagy Attila Gyula polgármester

**11) Haszonbérleti díj meghatározása**

Előadó: Nagy Attila Gyula polgármester

**12.) Szálláshely elnevezés**

Előadó: Nagy Attila Gyula polgármester

**13.) MERCEDES-BENZ SPRINTER típusú autóbusz, valamint a FORD TOURNEO**

**típusú mikrobusz üzemeltetési szabályzata**

Előadó: Nagy Attila Gyula polgármester

**14.) Villamosenergia központosított közbeszerzési eljáráshoz csatlakozás**

Előadó: Nagy Attila Gyula polgármester

Erről jegyzőkönyvi kivonaton értesítést kap:

1. bizottsági tagok

Dr. Borbás Zsuzsanna jegyző: napirend előtti tájékoztatja a jelenlévőket, hogy két témát javasol zárt ülésben megtárgyalni - az egyik egy méltatlansági ügy, melyről törvényi kötelezettségének eleget téve, az ügy jelenlegi állásáról, esetleges következményeiről csak tájékoztatást szeretne adni, illetve ezen az ülésen célszerű dönteni Üllés Nagyközségért Érdemérem javaslattételi ügyében is.

**1.)Napirend**

**Rendelet-tervezet az Önkormányzati tulajdonú bérlakások és nem lakás célú helyiségek bérbeadásáról**

Előadó: Nagy Attila Gyula polgármester

Dudás János PÜB elnöke: az előterjesztést megkapták.

Dr. Borbás Zsuzsanna jegyző: az előterjesztésben 100 %-os bérleti díjemelést javasolnak. Díjat a bérlakások átadása óta nem emeltek. Emelésre az utóbbi 2-3 évben a covid járvány miatt nem kerülhetett sor, ez most lehetséges. Az emelt díjak megfelelő pénzügyi alapot képezhetnek az egyes bérlakások felújítására. Szeretnék a 7 bérlakást egyenként évente, illetve a kiköltözések ütemében felújítani. Egy lakás felújítását idén már elvégezték.

Dudás János PÜB elnöke: kérdés, észrevétel van-e a rendelet-tervezettel kapcsolatosan? Ha nincs javasolja a rendelet-tervezet elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**88/2022.(XI.18.)PÜB határozat**

**Tárgy:** Rendelet-tervezet az Önkormányzati tulajdonú bérlakások és nem lakás célú helyiségek bérbeadásáról

**H A T Á R O Z A T**

A Pénzügyi- és Ügyrendi Bizottság az Önkormányzati tulajdonú bérlakások és nem lakás célú helyiségek bérbeadásáról szóló rendelet-tervezetet a melléklet szerint elfogadásra javasolja.

Erről jegyzőkönyvi kivonaton értesítést kap:

1. bizottsági tagok

**2.) Napirend**

**Rendelet-tervezet az élelmezési nyersanyagköltségről és étkezési díjakról szóló 12/2022. (VIII.05.)önkormányzati rendelet módosításáról**

Előadó: Nagy Attila Gyula polgármester

Dudás János PÜB elnöke: az előterjesztést megkapták. A díjemelésre az alapanyag- és nyersanyagárak, valamit a rezsi költségek jelentős emelkedése miatt van szükség.

Dr. Borbás Zsuzsanna jegyző: a díjemelés mértéke átlagosan 20 % lenne. Legutóbb emelés szeptember 5-től történt, mely kb. 15 %-os volt. Sajnos ez az emelés szükségszerű és elkerülhetetlen az infláció és a nyersanyagköltségek emelkedése miatt. Sajnos „elbírna” több emelést is a konyha, de a lakosság nem. Ha tovább emelnének – az igény ellenére - valószínűleg az étkező száma jelentősen csökkenne.

Dudás János PÜB elnöke: sok diák étkezik ingyenesen? Esetükben a központi költségvetés hozzájárul az étkeztetésük költségeihez?

Dr. Borbás Zsuzsanna jegyző: igen, jelentős a számuk. Az önkormányzat kiadásainak kompenzálására normatívát kapnak, ami eddig elég jó összegű volt. A közel 40 milliós igényüket most adták le. Az előzetes számítások szerint ez az összeg 2022-ben 109 millió Ft körül lesz, hogy ebből mennyit fognak kapni, az majd kiderül. Az étkeztetés költsége, valamint a normatíva közt jövőre jelentős különbözet lehet, ami elképzelhető hogy az önkormányzati forrásokat fogja csökkenteni.

Dudás János PÜB elnöke: kérdés, észrevétel van-e a rendelet-tervezettel kapcsolatosan? Ha nincs javasolja a rendelet-tervezet elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**89/2022.(XI.18.)PÜB határozat**

**Tárgy:** Rendelet-tervezet az élelmezési nyersanyagköltségről és étkezési díjakról szóló 12/2022. (VIII.05.) önkormányzati rendelet módosításáról

**H A T Á R O Z A T**

A Pénzügyi- és Ügyrendi Bizottság az élelmezési nyersanyagköltségről és étkezési díjakról szóló 12/2022. (VIII.05.) önkormányzati rendelet módosításáról szóló rendelet-tervezetet a melléklet szerint elfogadásra javasolja.

Erről jegyzőkönyvi kivonaton értesítést kap:

1. bizottsági tagok

**3.) Napirend**

**Rendelet-tervezet „A személyes gondoskodást nyújtó szociális ellátásokról és azok térítési díjairól” szóló 16/2021. (XI. 18.) önkormányzati rendelet módosításáról**

Előadó: Nagy Attila Gyula polgármester

Dudás János PÜB elnöke: az előterjesztést megkapták. Ez, illetve a még a következő rendelet is a jelentős áremelkedések, infláció következményei.

Dr. Borbás Zsuzsanna jegyző: az előterjesztésben láthatták, hogy a díjemelés mértéke 38 % körül van. Az üzemanyagköltség jelentős emelkedése miatt emelni kell az ételkiszállítás díját is, ami a jelenlegi 100 Ft-ról 150 Ft-ra emelkedne. A jövedelemhatárokat igyekeztek az igénybe vevők statisztikáját figyelembe véve emelni, ami az étkezők szempontjából pozitív, többen tudnak így étkezést igényelni. Akinek nincs jövedelme, az továbbra is ingyenesen kapná az ebédet.

Dudás János PÜB elnöke: sajnos az ételkiszállítás díjának emelése ebben a helyzetben megalapozott. Ha adagokra lebontanák a kiszállítás költségét, lehet, hogy a 150 Ft nem is lenne elég.

Dr. Borbás Zsuzsanna jegyző: 50-60 főnek szállítanak ki naponta ebédet. 2 fő önkormányzati dolgozó viszi naponta az ebédet munkaidőben, így egyelőre a szállítás megoldott és jelenleg költséghatékony is.

Dudás János PÜB elnöke: kérdés, észrevétel van-e a rendelet-tervezettel kapcsolatosan? Ha nincs javasolja a rendelet-tervezet elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**90/2022.(XI.18.)PÜB határozat**

**Tárgy:** Rendelet-tervezet „A személyes gondoskodást nyújtó szociális ellátásokról és azok térítési díjairól” szóló 16/2021. (XI. 18.) önkormányzati rendelet módosításáról

**H A T Á R O Z A T**

A Pénzügyi- és Ügyrendi Bizottság A személyes gondoskodást nyújtó szociális ellátásokról és azok térítési díjairól” szóló 16/2021. (XI. 18.) önkormányzati rendelet módosításáról szóló rendelet-tervezetet a melléklet szerint elfogadásra javasolja.

Erről jegyzőkönyvi kivonaton értesítést kap:

1. bizottsági tagok

**4) Napirend**

**Rendelet-tervezet A gyermekvédelem helyi rendszeréről szóló 15/2021.(XI.18.)önkormányzati rendelet módosításáról**

Előadó: Nagy Attila Gyula polgármester

Dudás János PÜB elnöke: az előterjesztést megkapták. A rendelet mellékletének módosítása az előzőkben említett indokok alapján történik.

Kérdés, észrevétel van-e a rendelet-tervezettel kapcsolatosan? Ha nincs javasolja a rendelet-tervezet elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**91/2022.(XI.18.)PÜB** határozat

Tárgy: Rendelet-tervezet „A gyermekvédelem helyi rendszeréről” szóló 15/2021.(XI.18.)önkormányzati rendelet módosításáról

**H A T Á R O Z A T**

A Pénzügyi- és Ügyrendi Bizottság „A gyermekvédelem helyi rendszeréről” szóló 15/2021.(XI.18.)önkormányzati rendelet módosításáról szóló rendelet-tervezetet a melléklet szerint elfogadásra javasolja.

Erről jegyzőkönyvi kivonaton értesítést kap:

1. bizottsági tagok

**5.) Napirend**

**Üllés Nagyközség 2023. évi belső ellenőrzési programja és a 2023. évi ellenőrzési terv időrendi táblázata**

Előadó: Nagy Attila Gyula polgármester

Dudás János PÜB elnöke: az előterjesztést megkapták.

Dr. Borbás Zsuzsanna jegyző: a jövő évi ellenőrzési terv vonatkozik mind az önkormányzatra, annak intézményeire és a hivatalra is, melynek prioritási területei a közérdekű és közérdekből nyilvános adatok közzétételének ellenőrzése, a belső kontrollrendszer ellenőrzése, közpénzekből nyújtott támogatások ellenőrzése. Az ellenőrzést továbbra is a korábbi ellenőr végzi. Az ellenőr eddig 100.000 Ft +ÁFA/alkalom áron végezte el az ellenőrzést, most 100 %-os emelést jelentett be. Ha sokallják a díjat, akár jövőre évközben is le tudnak mondani vizsgálati területeket.

*Nagy Attila Gyula polgármester 8.25 órakor megérkezik az ülésterembe*

Dudás János PÜB elnöke: kérdés, észrevétel van-e? Ha nincs javasolja a határozati javaslatban foglaltak elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**92/2022.(XI.18.)PÜB** határozat

Tárgy: Üllés Nagyközség 2023. évi belső ellenőrzési programja és a 2023. évi ellenőrzési terv időrendi táblázata

**H A T Á R O Z A T**

A Pénzügyi- és Ügyrendi Bizottság „Üllés Nagyközség 2023. belső ellenőrzési programja és a 2023. évi ellenőrzési terv időrendi táblázata” tárgyú határozati javaslat melléklet szerinti elfogadását javasolja.

Erről jegyzőkönyvi kivonaton értesítést kap:

1. bizottsági tagok

**6.) Napirend**

**Használati és Szolgáltatási Szabályzat módosítása**

Előadó: Nagy Attila Gyula polgármester

Dudás János PÜB elnöke: az előterjesztést megkapták.

Dr. Borbás Zsuzsanna jegyző: a napirend a testület munkatervében is szerepel. A módosítási javaslatok kapcsán rákérdeztek az intézményvezetőkre, illetve az érintettekre. Egy javaslat érkezett be, melyet be is építettek a szabályzatba. A szabályzat a Napos piac esetében a rezsifelárral egészült ki.

Nagy Attila Gyula polgármester: a kw és m3 árakról érdeklődik. A bérlőknek a bérlési szándékkal egyidőben tudniuk kell, mennyi lesz a rezsivel kiegészült bérleti díj.

Dr. Borbás Zsuzsanna jegyző: pontos számokat nem tud mondani, a testületi ülésre utána néz a jelenlegi árnak, de ez változhat.

Dudás János PÜB elnöke: kérdés, észrevétel van-e? Ha nincs javasolja a határozati javaslatban foglaltak elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**93/2022.(XI.18.)PÜB** határozat

Tárgy: Használati és Szolgáltatási Szabályzat módosítása

**H A T Á R O Z A T**

A Pénzügyi- és Ügyrendi Bizottság a Használati és Szolgáltatási Szabályzat módosítása tárgyú határozati javaslat melléklet szerinti elfogadását javasolja.

Erről jegyzőkönyvi kivonaton értesítést kap:

1. bizottsági tagok

**Aktuális kérdések**

**7.) Napirend**

**Döntés az Önkormányzat tulajdonában lévő ingatlanok értékesítéséről**

Előadó: Nagy Attila Gyula polgármester

Dudás János PÜB elnöke: az előterjesztést megkapták, melynek érdemi része elsősorban a termőföldek értékesítésére vonatkozik. Az eladási ár 2-3 millió Ft-ra jönne ki hektáronként. A konkrét árak megállapításánál egyik fő szempont lehetne a frekventáltság. Az előterjesztésben szereplő áron meg lehetne hirdetni.

Dr. Borbás Zsuzsanna jegyző: az előterjesztésben csak és kizárólag a könyv szerinti nyilvántartási érték szerepel. Az anyagban utalnak arra, hogy az egybefüggő területek eladási ára emelkedett, 200 Ft/m2 – 300 Ft/m2 ára is lehet. A határozati javaslatban konkrét m2 árat kellene meghatározni. Ő az eladást egy minimális m2 ár meghatározásával kezdené. A tulajdonos az lenne, aki többet ajánlana a területért.

Nagy Attila Gyula polgármester: az „alap” m2 árat kellene reálisan meghatározni, az október 11-i ülésen értékesítésre előirányzott földterületek árához hasonlóan.

Dr. Borbás Zsuzsanna jegyző: ott 100 Ft/m2 árat határoztak meg.

Dudás János PÜB elnöke: a terület eladhatósága, ára különböző lehet, függhet a fekvésétől, nagyságától, művelési ágától, aranykorona értékétől stb.

Dr. Borbás Zsuzsanna jegyző: akik jelenleg haszonbérlői a földterületeknek, azok szóban már nyilatkoztak arról, hogy a földeket egy elfogadható áron meg kívánják vásárolni.

Nagy Attila Gyula polgármester: a korábban felmerült kérdésre válaszolva, az ülés közben tájékoztatták arról, hogy a gáz ára 1115 Ft/m3, a villany ára pedig 170 Ft/KW. A költségek miatt egyelőre nem engedi a kultúrházban bekapcsolni a gázfűtést. Jelenleg a klímák működnek, a folyosókon viszont hideg van. Ki kell nyitni a fűtött helyiségek nyílászáróit, hogy a folyosókon is elfogadható legyen a hőmérséklet.

A falugazdászokat és az FBH-NP hó végi ügyfélfogadását a volt Labor épületébe integrálták.

Juhász Attila alpolgármester: kérdezte a művelődési ház igazgatóját, hogy 18 óra után mekkora a forgalom az intézményben? Azt mondta, hogy jelentéktelen.

Dudás János PÜB elnöke: akár lehetne zárva is 18 óra után?

Nagy Attila Gyula polgármester: akár lehetne, de minden nap táncpróbák vannak az egyes korosztályok számára.

Dudás János PÜB elnöke: visszatérve a napirend eredeti tárgyára, a frekventáltabb területeket ő emeltebb áron javasolná értékesíteni. Siposmalom környéke olcsóbb, Halesz környéke drágább. Az értékesítést tárgyalásos alapon is meg lehetne valósítani, lenne egy kis mozgástér.

Nagy Attila Gyula polgármester: ha az értékesítés tárgyalásos alapon működne, a képviselők közül pl. Juhász Attila és Dudás János feltétlenül legyenek benne a bizottságban, egyedül nem szeretné lebonyolítani azt.

Dudás János PÜB elnöke: nem egyszerű a döntés, egyedül főként, már csak azért sem, hogy nehogy támadás érje az önkormányzatot.

Nagy Attila Gyula polgármester: 120 Ft/m2 ajánlott m2 kiindulási áron hirdessék meg a területeket. Ez egy reális alap. Erre lehetne megtenni a megajánlott – akár ennél magasabb, vagy alacsonyabb összegű – vételi ajánlatokat. Ezt követően fogják látni, a beérkezett ajánlatok paramétereit és dönteni, kivel kössenek szerződést.

Dr. Borbás Zsuzsanna jegyző: a határozati javaslat pont ezt tartalmazza. Egyedül a minimális vételárat kellene konkretizálni, aminél alacsonyabb árat nem ajánlhat senki.

Nagy Attila Gyula polgármester: ő arra gondolt, hogy ha egy területet kevésbé kedvező adottságúnak látnak a potenciális vevők, akkor 120 Ft/m2 árnál alacsonyabb árat is meghatározhatnának.

Dudás János PÜB elnöke: javaslata szerint próbálják meg a 120 Ft/m2 árat meghatározni és ha nem érkezik adott területre ajánlat, akkor annak árát egyénileg újra átgondolják.

Nagy Attila Gyula polgármester: a befolyt összegekből az ipari terület bővítését célozzák meg.

Juhász Attila alpolgármester: szerinte a minimális 120 Ft/m2 összeg reális ár. Aki többet ígér, az nyer.

Dudás János PÜB elnöke: legyen a minimális ár 120 Ft/m2 és aztán aki többet ajánl, az vehesse meg a területet.

Dr. Borbás Zsuzsanna jegyző: akkor a határozati javaslat szövegezése jó, azt csak a minimális vételár összegével kell kiegészíteni, ami az elhangzottakra figyelemmel 120 Ft/m2 lenne.

Dudás János PÜB elnöke: kérdés, észrevétel van-e? Ha nincs javasolja a határozati javaslatban foglaltak elfogadását, azzal, hogy a határozati javaslat 2. pontjában a minimális vételárat 120 Ft/m2-ben javasolják meghatározni - melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**94/2022.(XI.18.)PÜB** határozat

Tárgy: Döntés az Önkormányzat tulajdonában lévő ingatlanok értékesítéséről

**H A T Á R O Z A T**

A Pénzügyi- és Ügyrendi Bizottság a „Döntés az Önkormányzat tulajdonában lévő ingatlanok értékesítéséről” tárgyú határozati javaslat melléklet szerinti elfogadását javasolja, azzal a kiegészítéssel, hogy a határozati javaslat 2. pontjában szereplő minimális vételárat 120 Ft/m2-ben javasolják meghatározni.

Erről jegyzőkönyvi kivonaton értesítést kap:

1. bizottsági tagok

**8.) Napirend**

**Igazgatási szünet elrendelése**

Előadó: Nagy Attila Gyula polgármester

Dudás János PÜB elnöke: az előterjesztést megkapták, melyben két határozati javaslat is szerepel.

Dr. Borbás Zsuzsanna jegyző: mind a nyári, mind a téli igazgatási szünetről a képviselőtestület döntött. Megjelent a 2022. december 22 – 2023. január 6-ig elrendelendő kormányzati igazgatási szünetről szóló 369/2022.(IX,29.) Korm. rendelet, illetve a közelmúltban a 46/2022.(XI.10.) Korm. rendelet mely az első rendeletben meghatározott személyi hatályt kiterjesztette a Képviselőtestületek Polgármesteri Hivatalaira is. Mivel a Kormányhivatal és a Polgármesteri Hivatal egy épületben található, egy ügyfélbejárattal rendelkezik, így célszerű a hivatal igazgatási szünetét a kormányablak igazgatási szünetéhez igazítani. A két határozati javaslatban megfogalmazott döntés helyett ő egy határozatban javasolja megfogalmazni a döntést, azzal, hogy a 34/2022. (II.14.) önkormányzati határozat 1. pontjában szereplő téli igazgatási szünetre vonatkozó rendelkezéseket helyezzék hatályon kívül.

A halaszthatatlan ügyek intézését el kell látni. Tesznek ki postaládákat, melyekből a lakosság formanyomtatványt vehet ki és kérelmeket dobhat be.

Nagy Attila Gyula polgármester: a több mint kéthetes szünet a gáz- és villanyfogyasztásban költségeire is jó hatással lesz.

Dudás János PÜB elnöke: kérdés, észrevétel van-e? Ha nincs, javasolja a jegyzőnő által elmondott módosítási javaslattal – a 2 határozat meghozatala helyett az általa ismertetett szövegezéssel - 1 db határozat meghozatalát, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**95/2022.(XI.18.)PÜB** határozat

Tárgy: Téli igazgatási szünet elrendelése

**H A T Á R O Z A T**

A Pénzügyi- és Ügyrendi Bizottság az „Igazgatási szünet elrendelése” tárgyú döntés meghozatalát javasolja az alábbiak szerint:

az Üllési Polgármesteri Hivatalban foglalkoztatott személyekre kiterjedően *- a különleges jogállású szerveknél és a helyi önkormányzatok képviselő-testületeinek hivatalánál elrendelhető igazgatási szünetre alkalmazandó veszélyhelyzeti szabályokról szóló 460/2022.(XI.10.)Korm. 1.§ (1) b) pontja alapján -* a téli igazgatási szünetet 2022. december 22 – 2023. január 6. napjáig javasolja megállapítani.

A bizottság ezzel egyidejűleg a Képviselőtestület 34/2022.(II.14.)önkormányzati határozatának 1.) pontjában a téli igazgatási szünetre vonatkozó rendelkezések hatályon kívül helyezését javasolja.

Erről jegyzőkönyvi kivonaton értesítést kap:

1. bizottsági tagok

**9.) Napirend**

**A Magyar Telekom Nyrt. és Üllés Nagyközségi Önkormányzat közötti**

**bérleti szerződés 1. sz. módosítása**

Előadó: Nagy Attila Gyula polgármester

Dudás János PÜB elnöke: az előterjesztést megkapták.

Dr. Borbás Zsuzsanna jegyző: a szerződés 2022. december 31-ével lejár, a cég megküldte a következő 5 éves időszakra vonatkozó tervezetét. A bérleti díj minden évben automatikusan emelkedik, 2022-ben 1.654.416 Ft volt.

Dudás János PÜB elnöke: a telefonszolgáltatás minőségét reméli, javítja. Saját tapasztalatát mondja el, amióta Yettel működteti a Telenor üzletágat, azóta az internetszolgáltatás akadozik.

Kérdés, észrevétel van-e? Ha nincs javasolja a határozati javaslatban foglaltak elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**96/2022.(XI.18.)PÜB** határozat

Tárgy: A Magyar Telekom Nyrt. és Üllés Nagyközségi Önkormányzat közötti bérleti szerződés 1. sz. módosítása

**H A T Á R O Z A T**

A Pénzügyi- és Ügyrendi Bizottság a „A Magyar Telekom Nyrt. és Üllés Nagyközségi Önkormányzat közötti bérleti szerződés 1. sz. módosítása” tárgyú határozati javaslat melléklet szerinti elfogadását javasolja.

Erről jegyzőkönyvi kivonaton értesítést kap:

1. bizottsági tagok

**10.) Napirend**

**Megállapodás-módosítás vérminták levételére és szállítására vonatkozó feladatok ellátására**

Előadó: Nagy Attila Gyula polgármester

Dudás János PÜB elnöke: az előterjesztést megkapták. A lakosság számára kedvező a vérvételi lehetőség. Az emelés sajnos ebben a gazdasági helyzetben érthető.

Nagy Attila Gyula polgármester: az önkormányzat heti egy szállítási napot vállalt, a szerdát.

Januártól változik az egészségügyi törvény, mely jelentős módosítást idéz elő a rendszerben.

Dr. Borbás Zsuzsanna jegyző: a tervezetet már látta, de át kell néznie részletesebben.

Nagy Attila Gyula polgármester: reméli, hogy a sürgősségi ügyelet kérdése megoldódik.

Dr. Borbás Zsuzsanna jegyző: a fogorvosi ügyeleti ellátás a településeken marad. A kistelepülések eddig sem tudták megoldani, még mindig nincs aláírt szerződésük az ügyeletet illetően.

Juhász Attila alpolgármester: ő azt olvasta a tervezetben, hogy minden járási központ köteles fenntartani egy sürgősségi betegellátó részleget. Ez azt jelenti, hogy Mórahalmon kialakításra kerül egy SBO. Üllés esetében a betegirányítás kötelezően Mórahalom lesz.

Nagy Attila Gyula polgármester: a felszerelés megvan, de a további fejlesztés lehetősége is adott. Lehetne akár egynapos sebészet is.

Dr. Borbás Zsuzsanna jegyző: a betegágyakat lecsökkentenék és az otthoni betegellátást fejlesztenék. A krónikus betegellátást drasztikusan szerveznék át.

Juhász Attila alpolgármester: ilyenkor merül fel újfent helyben az idősotthon gondolata.

Nagy Attila Gyula polgármester: sajnos nincs pályázati felhívás a TOP pályázatok közül kivették.

Dudás János PÜB elnöke: ahányszor hozzányúltak az egészségügyi rendszerhez, annyiszor lett rosszabb az ellátás minősége. Az egészségügy és az oktatás nem érdemel meg egy külön szaktárcát? A törvények, jogszabályok kialakításánál nem veszik figyelembe az érdekképviseletek, kamarák, gyakorlati szakemberek építő véleményét.

Kérdés, észrevétel van-e? Ha nincs javasolja a határozati javaslatban foglaltak elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**97/2022.(XI.18.) PÜB** határozat

Tárgy: Megállapodás-módosítás vérminták levételére és szállítására vonatkozó feladatok ellátására

**H A T Á R O Z A T**

A Pénzügyi- és Ügyrendi Bizottság a „Megállapodás-módosítás vérminták levételére és szállítására vonatkozó feladatok ellátására” tárgyú határozati javaslat melléklet szerinti elfogadását javasolja.

Erről jegyzőkönyvi kivonaton értesítést kap:

1. bizottsági tagok

**11) Napirend**

**Haszonbérleti díj meghatározása**

Előadó: Nagy Attila Gyula polgármester

Dudás János PÜB elnöke: az előterjesztést megkapták.

Nagy Attila Gyula polgármester: 7 Ft/m2-re emelnék a jelenlegi díjat.

Dr. Borbás Zsuzsanna jegyző: a határozati javaslatban 2023. január 1-jei dátum szerepel az emelkedés kezdő dátumaként. Emelkedett a területalapú támogatások összege, ehhez igazították az emelt díjat.

Az előterjesztésben nem szerepel, hogy az emelt díjat a folyamatban lévő ügyekre alkalmazni kell-e? Ha alkalmazzák fel kell készülni, hogy lehet, hogy a haszonbérlők a megváltozott díjszabással már nem vállalják a bérlést. Ő nem hozná előnytelen helyzetbe a haszonbérlőket.

A döntést a testületnek kell meghozni.

Dudás János PÜB elnöke: a már megkötött szerződés 4 Ft/m2-ről szól.

Nagy Attila Gyula polgármester: amikor megkötötték a szerződéseket, nem ez volt az önkormányzat anyagi helyzete, nem ilyen mértékű volt az infláció. Mi lenne, ha meghatároznának egy jövőbeni dátumot, így lenne ideje a haszonbérlőnek felkészülni, dönteni, akarja-e tovább használni a földet?

Dr. Borbás Zsuzsanna jegyző: a legtöbb szerződés lejárati ideje 2023. szeptember 30-a. Lehetne a szerződésforduló napoktól alkalmazni az emelést, megvárni, hogy az időtartam „kifusson”.

Ebből nagy bevétele az önkormányzatnak nincs. A legegyszerűbb megoldás az lehetne, hogy a 7 Ft/m2 bérleti díjat 2023. január 1-jétől állapítsák meg azzal a kikötéssel, hogy a már megkötött szerződések esetében az emelést egyénileg, a szerződések lejártát követő naptól alkalmazzák.

Bíznak benne, hogy akinek 2025-ben, vagy 2026-ban jár le a szerződése, az az előző napirendi pontban elfogadott értékesítés kapcsán a haszonbérlet helyett megvásárolja az ingatlant.

Dudás János PÜB elnöke: kérdés, észrevétel van-e? Ha nincs javasolja a határozati javaslatban foglaltak elfogadását, azzal a kikötéssel, hogy a díjmódosítás a meglévő szerződések esetében azok lejárta után lépjen hatályba - melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**98/2022.(XI.18.)PÜB** határozat

Tárgy: Haszonbérleti díj meghatározása

**H A T Á R O Z A T**

A Pénzügyi- és Ügyrendi Bizottság a „Haszonbérleti díj meghatározása” tárgyú határozati javaslat melléklet szerinti elfogadását az alábbi módosítással javasolja:

- a díjmódosítás a meglévő szerződések esetében azok lejárta után lépjen hatályba.

Erről jegyzőkönyvi kivonaton értesítést kap:

1. bizottsági tagok

**12.) Napirend**

**Szálláshely elnevezés**

Előadó: Nagy Attila Gyula polgármester

Dudás János PÜB elnöke: az előterjesztést megkapták. Részéről támogatja az előterjesztést.

Nagy Attila Gyula polgármester: mindkét gyermek hozzájárult a névhasználathoz.

Dudás János PÜB elnöke: a szálláshely önkormányzati használatú lesz, önkormányzati vendégek számára, vagy piaci alapú?

Nagy Attila Gyula polgármester: piaci alapú, azt bárki kibérelheti. Előtte azonban vannak adminisztrációs feladatok. A szálláshelyet be kell jelenteni a Turisztikai Ügynökséghez, azt minősíttetni kell. A kiadáshoz napi szintű adminisztrációs feladatok is társulnak, és mivel ez vállalkozási tevékenység így kettős könyvvitelt kell majd alkalmazni. Télen nem szerették volna megnyitni. Amikor elindul a horgász szezon, akkor kezdik majd el hirdetni a különböző portálokon.

Juhász Attila alpolgármester: a pályázatban, ha jól emlékszik, szerepelt 1 fő alkalmazása is.

A bérbeadást a művelődési ház koordinálja majd?

Nagy Attila Gyula polgármester: nagy valószínűséggel, igen. Át kell gondolni, hogy a működtetés, hogy lenne a legészszerűbb.

Dudás János PÜB elnöke: kérdés, észrevétel van-e? Ha nincs javasolja a határozati javaslatban foglaltak elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**99/2022.(XI.18.)PÜB** határozat

Tárgy: Szálláshely elnevezés

**H A T Á R O Z A T**

A Pénzügyi- és Ügyrendi Bizottság a „Szálláshely elnevezés” tárgyú határozati javaslat melléklet szerinti elfogadását javasolja.

Erről jegyzőkönyvi kivonaton értesítést kap:

1. bizottsági tagok

**13.) Napirend**

**MERCEDES-BENZ SPRINTER típusú autóbusz, valamint a FORD TOURNEO típusú mikrobusz üzemeltetési szabályzata**

Előadó: Nagy Attila Gyula polgármester

Dudás János PÜB elnöke: az előterjesztést megkapták. A bérbeadás módosítását az üzemanyag jelentős drágulása okozta. A Mercedes Sprinter üzemeltetése és bérbevétele jóval magasabb, mint a Fordé.

Nagy Attila Gyula polgármester: a gépjárművek bérbeadása a lakosság számára egy plusz szolgáltatás, elegendő, ha az üzemeltetés költségei a „nullára” futnak ki.

Dudás János PÜB elnöke: kérdés, észrevétel van-e? Ha nincs javasolja a határozati javaslatban foglaltak elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**100/2022.(XI.18.)PÜB** határozat

Tárgy: MERCEDES-BENZ SPRINTER típusú autóbusz, valamint a FORD TOURNEO típusú mikrobusz üzemeltetési szabályzata

**H A T Á R O Z A T**

A Pénzügyi- és Ügyrendi Bizottság a „MERCEDES-BENZ SPRINTER típusú autóbusz, valamint a FORD TOURNEO típusú mikrobusz üzemeltetési szabályzata” tárgyú határozati javaslat melléklet szerinti elfogadását javasolja.

Erről jegyzőkönyvi kivonaton értesítést kap:

1. bizottsági tagok

**14.) Napirend**

**Villamosenergia központosított közbeszerzési eljáráshoz csatlakozás**

Előadó: Nagy Attila Gyula polgármester

Dudás János PÜB elnöke: az előterjesztést megkapták.

Nagy Attila Gyula polgármester: az önkormányzat kötelező feladatellátására kell szerződést kötni. Ez a szabadpiacon nem olyan egyszerű. Ha az önkormányzat egyedül saját magának kér ajánlatot, akkor nem fog senki adni a piaci ár alatt. A közbeszerzéshez azért csatlakoznának, mert azt remélik, hogy a közel 1 milliárd forintos keretösszegű energiabeszerzést kedvezőbb díjbírálatban részesítik a szolgáltatók.

Van a szerződéskötésnek egy másik módja, a végső menedékes megoldás, ami azt jelenti, hogy versenyfutva az idővel, valamikor december közepén, végén az állam kész tények elé állítja az önkormányzatot, azzal, hogy x összegért tud szolgáltatni energiát. A kistérség még időben megversenyezteti a szolgáltató cégeket egy reményeik szerint megfelelő díjszabásért. Azt, hogy az mennyi, nem tudják, mert az ár szinte naponta változik. Elgondolkodtató, hogy mi van akkor, ha a közbeszerzéssel magasabb szolgáltatási ár jön ki, mint a végső menedékes móddal? Nincs min gondolkodni. Az önkormányzatnak kötelező feladatai vannak, melyeket el kell látni, nincs mire várni. Biztosítsák ki magukat, ne várjanak az év végi esetlegesen kedvezőbb ajánlatra.

Dudás János PÜB elnöke: az 1 milliárdos tétel az már a másik félnek is jelentős összeg, komolyabb tárgyalási alap lehet. Villanyra szükség van, stratégiai energiaforrás. Ha lehet így fogalmazni, még fontosabb, mint a gáz.

Javasolja a csatlakozást a központosított közbeszerzési eljáráshoz.

Kérdés, észrevétel van-e? Ha nincs javasolja a határozati javaslatban foglaltak elfogadását, melyet szavazásra bocsát.

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza:

**101/2022.(XI.18.)PÜB** határozat

Tárgy: Villamosenergia központosított közbeszerzési eljáráshoz csatlakozás

**H A T Á R O Z A T**

A Pénzügyi- és Ügyrendi Bizottság a „Villamosenergia központosított közbeszerzési eljáráshoz csatlakozás” tárgyú határozati javaslat melléklet szerinti elfogadását javasolja.

Erről jegyzőkönyvi kivonaton értesítést kap:

1. bizottsági tagok

Dudás János PÜB elnöke: amennyiben nyílt ülésben nincs kérdés, észrevétel, javaslat, úgy a korábban felvételre javasolt napirendre figyelemmel zárt ülés elrendelését javasolja, melyet szavazásra bocsát.

A Pénzügyi-i és Ügyrendi Bizottság 2 igen szavazattal a javaslattal egyetért, és az alábbi határozatot hozza:

**102/2022. (XI.18.) önkormányzati határozat**

**Tárgy:** Zárt ülés elrendelése

**H A T Á R O Z A T**

Az Pénzügyi- és Ügyrendi Bizottság – figyelemmel Magyarország helyi önkormányzatairól szóló 2011. évi CLXXXIX törvény 46.§ (2) bekezdésére – zárt ülés megtartását rendeli el.

Erről jegyzőkönyvi kivonaton értesítést kap:

1. bizottsági tagok

Dudás János PÜB elnöke: van-e kérdés, észrevétel, javaslat? Amennyiben nincs, a Pénzügyi- és Ügyrendi Bizottság nyílt ülését berekeszti, a jegyzőkönyvet 9 óra 39 lezárja.

k.m.f.

Dudás János Mészáros Marcell

bizottság elnöke bizottság tagja